Document ID: 32003D0572

Απόφαση της Επιτροπής
της 31ης Ιουλίου 2003
για τροποποίηση για δεύτερη φορά της απόφασης 2003/67/ΕΚ του Συμβουλίου σχετικά με μέτρα προστασίας για την ψευδοπανώλη των πτηνών στις Ηνωμένες Πολιτείες της Αμερικής
[κοινοποιηθείσα υπό τον αριθμό Ε(2003) 2751]
(Κείμενο που παρουσιάζει ενδιαφέρον για τον ΕΟΧ)
(2003/572/ΕΚ)
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
την οδηγία 97/78/ΕΟΚ του Συμβουλίου, της 18ης Δεκεμβρίου 1997, για τον καθορισμό των αρχών οργάνωσης των κτηνιατρικών ελέγχων των προϊόντων που εισάγονται στην Κοινότητα από τρίτες χώρες(1), και ιδίως το άρθρο 22 παράγραφος 1,
την οδηγία 91/496/ΕΟΚ του Συμβουλίου, της 15ης Ιουλίου 1991, για τον καθορισμό των βασικών αρχών σχετικά με την οργάνωση των κτηνιατρικών ελέγχων των ζώων προέλευσης τρίτων χωρών που εισάγονται στην Κοινότητα και περί τροποποίησης των οδηγιών 89/662/ΕΟΚ, 90/425/ΕΟΚ και 90/675/ΕΟΚ(2), όπως τροποποιήθηκε τελευταία αό την οδηγία 96/43/ΕΚ(3), και ιδίως το άρθρο 18 παράγραφος 1,
την οδηγία 91/494/ΕΟΚ του Συμβουλίου, της 26ης Ιουνίου 1991, σχετικά με τους όρους υγειονομικού ελέγχου που διέπουν τις ενδοκοινοτικές συναλλαγές και τις εισαγωγές νωπών κρεάτων πουλερικών από τρίτες χώρες(4), όπως τροποποιήθηκε τελευταία από την οδηγία 1999/89/ΕΚ(5), και ιδίως το άρθρο 11 παράγραφος 1, το άρθρο 12 παράγραφος 2, το άρθρο 14 παράγραφος 1 και το άρθρο 14α,
την οδηγία 92/118/ΕΚ του Συμβουλίου, της 17ης Δεκεμβρίου 1992, για τον καθορισμό των όρων υγειονομικού ελέγχου καθώς και των υγειονομικών όρων που διέπουν το εμπόριο και τις εισαγωγές στην Κοινότητα προϊόντων που δεν υπόκεινται, όσον αφορά τους προαναφερόμενους όρους, στις ειδικές κοινοτικές ρυθμίσεις που αναφέρονται στο κεφάλαιο Ι του παραρτήματος Α της οδηγίας 89/662/ΕΟΚ και, όσον αφορά τους παθογόνους παράγοντες, της οδηγίας 90/425/ΕΟΚ(6), όπως τροποποιήθηκε τελευταία από την απόφαση 2003/42/ΕΚ της Επιτροπής(7), και ιδίως το άρθρο 10 παράγραφος 3,
Εκτιμώντας τα ακόλουθα:
(1) Μετά την επιβεβαίωση της εμφάνισης κρουσμάτων ψευδοπανώλους των πτηνών, τον Οκτώβριο 2002, σε ορισμένες δυτικές περιοχές των Ηνωμένων Πολιτειών της Αμερικής, θεσπίστηκε η απόφαση 2003/67/ΕΚ του Συμβουλίου, της 28ης Ιανουαρίου 2003, σχετικά με μέτρα προστασίας για την ψευδοπανώλη των πτηνών στις Ηνωμένες Πολιτείες της Αμερικής και για παρέκκλιση από τις αποφάσεις 94/984/ΕΚ, 96/482/ΕΚ, 97/221/ΕΚ, 2000/572/ΕΚ, 2000/585/ΕΚ, 2000/609/ΕΚ και 2001/751/ΕΚ της Επιτροπής(8), για την προστασία της Κοινότητας από τους κινδύνους που συνδέονται με την εισαγωγή ζώντων πουλερικών και κρέατος πουλερικών από τις πολιτείες της Καλιφόρνιας, της Νεβάδας και της Αριζόνας.
(2) Εξαιτίας κοινοποίησης κρούσματος ψευδοπανώλους των πτηνών στην πολιτεία του Τέξας στις 11 Απριλίου 2003, η απόφαση 2003/67/ΕΚ τροποποιήθηκε με την απόφαση 2003/377/ΕΚ, της 22ας Μαΐου 2003(9), για την επέκταση των μέτρων προστασίας στις πληγείσες και γειτονικές κομητείες του Τέξας και του Νέου Μεξικού.
(3) Από τις 19 έως τις 29 Μαΐου 2003 μια ομάδα επιθεωρητών των υπηρεσιών της Επιτροπής (γραφείο τροφίμων και κτηνιατρικών θεμάτων) πραγματοποίησε αποστολή στις Ηνωμένες Πολιτείες για να αξιολογήσει την επιδημιολογική κατάσταση όσον αφορά την ψευδοπανώλη των πτηνών, τα μέτρα ελέγχου που έχουν τεθεί σε εφαρμογή και την εφαρμογή της οδηγίας 2003/67/ΕΚ.
(4) Από τα προκαταρκτικά πορίσματα αυτής της αποστολής συνάγεται το συμπέρασμα ότι η νόσος φαίνεται ότι βρίσκεται υπό έλεγχο παρόλο που δεν έχει εξαλειφθεί ακόμα πλήρως. Φαίνεται επίσης ότι η επιζωοτία έχει περιοριστεί στην αρχική περιοχή της Καλιφόρνιας, στην οποία εμφανίστηκε, και ότι έχουν εμφανιστεί περιορισμένα μόνον κρούσματα στις γειτονικές πολιτείες.
(5) Η παρούσα κατάσταση επιτρέπει τη μείωση της έκτασης της υποκείμενης σε περιορισμούς περιοχής, ενώ θα πρέπει να αποφασιστεί η περαιτέρω παράταση των μέτρων προστασίας έως την 1η Δεκεμβρίου 2003 και να τροποποιηθεί αντίστοιχα η απόφαση 2003/67/ΕΚ.
(6) Τα μέτρα που προβλέπονται στην παρούσα απόφαση είναι σύμφωνα με τη γνώμη της μόνιμης επιτροπής για την τροφική αλυσίδα και την υγεία των ζώων,
ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
Άρθρο 1
Η απόφαση 2003/67/ΕΚ τροποποιείται ως εξής:
1. Το παράρτημα αντικαθίσταται από το παράρτημα της παρούσας απόφασης.
2. Η ημερομηνία στο άρθρο 6 αντικαθίσταται από την "1η Δεκεμβρίου 2003".
Άρθρο 2
Τα κράτη μέλη τροποποιούν τα μέτρα που εφαρμόζουν στις εισαγωγές από τις Ηνωμένες Πολιτείες της Αμερικής των προϊόντων που αναφέρονται στο άρθρο 1 παράγραφος 1 της απόφασης 2003/67/ΕΚ ώστε να είναι σύμφωνα με την παρούσα απόφαση και δημοσιοποιούν αμέσως και κατά τον ενδεδειγμένο τρόπο τα θεσπιζόμενα μέτρα.
Ενημερώνουν αμέσως την Επιτροπή σχετικά.
Άρθρο 3
Η παρούσα απόφαση εφαρμόζεται από τις 4 Αυγούστου 2003.
Άρθρο 4
Η παρούσα απόφαση απευθύνεται στα κράτη μέλη.
Βρυξέλλες, 31 Ιουλίου 2003.

Labels: 17
0
3
6
18